Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Den Europæiske Fødevaresikkerhedsautoritet for regnskabsåret 2008

EUROPA-PARLAMENTET,

der henviser til det endelige årsregnskab for Den Europæiske Fødevaresikkerhedsautoritet for regnskabsåret 2008,

der henviser til Revisionsrettens beretning om årsregnskabet for Den Europæiske Fødevaresikkerhedsautoritet for regnskabsåret 2008 med autoritetens svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], navnlig artikel 185,

der henviser til Europa-Parlamentets og Rådets forordning (EF) nr. 178/2002 [3] om oprettelse af Den Europæiske Fødevaresikkerhedsautoritet, navnlig artikel 44,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], navnlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Miljø, Folkesundhed og Fødevaresikkerhed (A7-0086/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte den administrerende direktør for Den Europæiske Fødevaresikkerhedsautoritet decharge for gennemførelsen af autoritetens budget for regnskabsåret 2007 [5], og for beslutningen med bemærkningerne til afgørelsen om decharge, bl.a.:

- bemærkede, at de fremførte bevillinger i 2007 svarede til 8600000 EUR (dvs. 17 % af budgettet for 2007) og at de bortfaldne bevillinger beløb sig til 4800000 EUR

- bemærkede, at underudnyttelsen i 2007 først og fremmest skyldtes den forsinkede vedtagelse og gennemførelse af det årlige arbejdsprogram for 2007 vedrørende tilskudsaftaler samt fremførslen af bevillinger i størrelsesordenen 7900000 EUR fra det foregående regnskabsår (2006), herunder 4500000 EUR til aktionsudgifter,

Resultater, budgetmæssig og økonomisk forvaltning

1. understreger autoritetens rolle som leverandør af uafhængig videnskabelig rådgivning i alle spørgsmål med direkte eller indirekte betydning for fødevaresikkerheden, herunder dyresundhed og -velfærd samt plantebeskyttelse, og nødvendigheden af at udbrede de videnskabelige råd på passende vis;

2. bemærker, at autoriteten til stadighed i løbet af 2008, sit sjette driftsår, har forbedret sine resultater; konstaterer, at resultatindikatorerne afspejler denne forbedring: en stigning på 57 % i videnskabelige udtalelser og erklæringer i forhold til 2007, og herunder en forbedring af risikovurderingsmetoder og koordinering af videnskabelige netværk (f.eks. vejledninger og dataindsamlingsrapporter), en øget videnskabelig rådgivning og fremme af dialog med interessenter (f.eks. i form af øget medieomtale i artikler og audiovisuelle nyhedsindslag, et større antal pressemeddelelser og en forhøjelse på 21 % af antallet af abonnenter på "EFSA Highlights" i forhold til 2007); konstaterer, at disse forbedrede resultater opvejes af en forhøjelse på 27 % af de menneskelige ressourcer i forhold til 2007;

3. konstaterer, at autoriteten i 2008 nåede op på et højere gennemførelsesniveau for både forpligtelses- og betalingsbevillinger på henholdsvis 97 % og 95 %; understreger, at budgettet steg med 9000000 EUR sammenlignet med året før;

4. bemærker imidlertid, at Revisionsretten for tredje år i træk har fremhævet bevillinger, der er fremført til det efterfølgende år (23 % af bevillingerne i 2008-budgettet blev fremført til 2009, 16 % af bevillingerne i 2007-budgettet blev fremført til 2008 og 20 % af bevillingerne i 2006-budgettet blev fremført til 2007); bemærker, at situationen for regnskabsåret 2008 skyldes den sene vedtagelse og gennemførelse af foranstaltninger inden for softwareudvikling, videnskabeligt samarbejde med eksterne eksperter samt tilskud til undersøgelser og dataindsamling; opfordrer autoriteten til at forbedre budgetforvaltningen med henblik på at mindske de store fremførsler;

5. bemærker ligeledes, at Revisionsretten for andet år i træk noterer sig, at forpligtelser til aktionsudgifter fremført fra det foregående år er blevet annulleret (37 % af forpligtelserne til aktionsudgifter fremført fra 2007 og 26 % af forpligtelserne til aktionsudgifter fremført fra 2006); bemærker, at situationen for regnskabsåret 2008 hovedsagelig skyldes, at der i 2008 var betydelige forsinkelser i gennemførelsen af tilskudsaftaler vedrørende 2007;

6. er derfor bekymret over, at denne situation kan være i strid med princippet om etårighed og viser svagheder i autoritetens programmering, kontrollen med kontraktmæssige frister og budgettering;

7. glæder sig over, at autoriteten i sit arbejdsprogram for 2008 har anført prioriterede mål og resultatindikatorer for hver af de planlagte hovedaktiviteter; opfordrer imidlertid autoriteten til at forbedre individualiseringen af SMART-målene og RACER-indikatorerne for således at forbedre resultaterne og muliggøre en effektiv overvågning af resultaterne; ser positivt på autoritetens indførelse af et risikovurderingsprocedure, der allerede for 2009 bør styrke og muliggøre en nøje overvågning af autoritetens videnskabelige og administrative aktiviteter;

8. understreger, at autoriteten i fremtiden i sine procedurer for tilskudsaftaler bør tillægge ydelsens kompleksitet større betydning for bedre at kunne fastlægge tidsrammen for udbuddene; bemærker i øvrigt, at autoriteten i højere grad bør kontrollere den effektive overholdelse af de kontraktmæssige frister, der er fastsat i tilskudsaftalerne;

9. finder det positivt, at autoriteten i 2009-budgettet har indført et system med opdelte bevillinger til tilskud for at undgå annulleringer i fremtidige regnskabsår;

10. tager til efterretning, at der i regnskabsåret 2008 blev bogført et renteprovenu på 485651,33 EUR hos autoriteten; konkluderer på baggrund af årsregnskabet og renteprovenuets størrelse, at autoriteten konstant har rådet over en enorm høj likviditetsbeholdning; tager til efterretning, at autoritetens likviditetssaldo pr. 31. december 2008 beløb sig til 19990492,26 EUR; anmoder Kommissionen om at undersøge, hvilke muligheder der er for at sikre, at der i fuldt omfang anvendes en behovsorienteret likviditetsstyring i overensstemmelse med artikel 15, stk. 5, i forordning (EF, Euratom) nr. 2343/2002, og hvilke strukturelle ændringer der er nødvendige for at sikre, at autoritetens likviditetsbeholdning holdes så lav som muligt på lang sigt;

Intern revision

11. mener, at det revisionsudvalg, som autoriteten etablerede i 2006, spiller en væsentlig rolle ved at hjælpe bestyrelsen med at sikre, at arbejdet i Kommissionens interne revisionstjeneste og autoritetens egne interne revisionsfunktion (IAC) gennemføres korrekt og tages behørigt i betragtning af bestyrelsen og den administrerende direktør; mener derfor, at dette revisionsudvalg inden for autoriteten kan danne forbillede for andre agenturer;

12. bemærker, at 20 ud af 25 henstillinger (80 %) fra den interne revisionstjeneste og den interne revisionsfunktion er blevet gennemført; opfordrer ikke desto mindre autoriteten til at give Parlamentet yderligere oplysninger om henstillingernes betydning og om de foranstaltninger, der er iværksat med henblik på deres gennemførelse;

Menneskelige ressourcer

13. konstaterer, at det er lykkedes autoriteten at besætte 318 af de 335 stillinger i stillingsfortegnelsen (hvilket svarer til ansættelse af 45 flere midlertidigt ansatte i forhold til 2007) til trods for at autoriteten har haft problemer med skaffe højt kvalificeret videnskabeligt personale i Parma; bemærker, at der er ansat yderligere 40 personer som støttepersonale (hjælpeansatte, kontraktansatte og udlånte nationale eksperter) til at bistå autoriteten med varetagelsen af dens opgaver;

14. glæder sig over, at svaghederne i ansættelsesprocedurerne ikke længere er fremhævet i den aktuelle beretning fra Revisionsretten;

15. henstiller til autoriteten at sikre, at alle tidligere tjenestemænd i overensstemmelse med artikel 16 i vedtægten for tjenestemænd i De Europæiske Fællesskaber underretter autoriteten, såfremt de påbegynder ny virksomhed uden for institutionerne; vil en sådan virksomhed kunne være i modstrid med institutionens legitime interesser, bør autoriteten træffe passende foranstaltninger;

16. noterer sig den anden personaleundersøgelse, som blev iværksat i oktober 2008 med henblik på at evaluere arbejdsmiljøet i autoriteten; finder det tilfredsstillende, at deltagelsen er steget fra 44 % i 2007 til 55 % i 2008; opfordrer personaleudvalget til at gennemføre sådanne undersøgelser regelmæssigt og øge deltagelsen og forventer at autoritetens administration indarbejder resultaterne af undersøgelsen i personaleforvaltningen og det daglige arbejde;

Posten som koordinator for agenturernes netværk

17. lykønsker autoritetens administrerende direktør med hendes kompetente udfyldelse af posten som koordinator for agenturernes netværk fra den 1. marts 2009 til den 31. december 2009;

18. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 95.

[2] EFT L 248 af 16.9.2002, s. 1.

[3] EFT L 31 af 1.2.2002, s. 1.

[4] EFT L 357 af 31.12.2002, s. 72.

[5] EUT L 255 af 26.9.2009, s. 185.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------